11-jarige reis 1 200 km alleen na Oekraïense grensKlein Hassan nadat hy in Slowakye aangekom het. (Foto: Slowaakse ministerie van binnelandse sake/Facebook) ŉ Elfjarige seun het veilig in Slowakye aangekom nadat hy sowat 1 200 km alleen van die oorloggeteisterde Oekraïne gereis het. Die Slowaakse ministerie van binnelandse sake sê die seun, net bekend as Hassan, het die reis met slegs ŉ plastieksak, ŉ klein rooi rugsak, ŉ paspoort en sy familie se telefoonnommer meegemaak. Dié nommer was op sy hand neergeskryf. Hassan se ma, ŉ weduwee, moes noodgedwonge by hul huis in Zaporizhzhia in die suide van Oekraïne agtergebly, aangesien sy nie haar bejaarde ma kon agterlaat nie. Julia Pisecka het haar seun per trein laat vlug. Hy is met sy aankoms by die Slowaakse grens deur doeanebeamptes oorgehelp. Hy is later deur vrywilligers ingeneem wat vir hom kos gegee het, terwyl grensbeamptes met familielede in die hoofstad Bratislava in aanraking gekom het. Klein Hassan nadat hy in Slowakye aangekom het. (Foto: Slowaakse ministerie van binnelandse sake/Facebook) Die Slowaakse ministerie van binnelandse sake sê nou klein Hassan is ŉ “ware held”, wat verskeie harte aangegryp het met “sy glimlag, vreesloosheid en vasberadenheid”. Hassan se ma het sedertdien in ŉ video, wat deur die Slowaakse polisie op sosiale media geplaas is, almal bedank wat na haar seun met sy aankoms in Slowakye omgesien het. Klein Hassan nadat hy in Slowakye aangekom het. (Foto: Slowaakse ministerie van binnelandse sake/Facebook) “Langs my dorp is ŉ kernkragsentrale wat die Russe gebombardeer het. Ek kon nie my ma agterlaat nie. Sy kan nie op haar eie oor die weg kom nie, so ek het my seun Slowakye toe gestuur,” het Pisecka verduidelik. Maroela Media het vroeër berig die kernkragsentrale by Zaporizhzhia, ŉ nywerheidstad in die suidooste, is die grootste in Oekraïne. Die land se president, Wolodimir Zelenski, het Moskou Vrydag van “kernterreur” beskuldig nadat Russiese magte dié kernkragsentrale aangeval het. Hassan is maar een van meer as twee miljoen mense wat reeds uit Oekraïne gevlug het sedert Rusland die land binnegeval het. Meer as 1,2 miljoen het na Pole gevlug, terwyl 140 745 nou in Slowakye skuil. Pisecka het in haar video gepleit dat Oekraïense kinders ŉ veilige hawe gebied moet word. Die telefoonnommer van Hassan se familie was op sy hand neergeskryf. (Foto: Slowaakse ministerie van binnelandse sake/Facebook)